ניוז חיפה והקריות » פנינת תרבות במזרח חיפה
מערכת ניוז חיפה קריות פורסם ב: 29/08/17 , 5:02 מייל לכתב
שילובים קוליים. צילום מתנס נווה יוסף
מתנ"ס נווה יוסף, ממשיך להתפתח כפנינת תרבות הכוללת מס' מרכזים פעילים: מוסיקה, קרמיקה ואמנות, מרכז מטיילים, בית קפה ייחודי ועוד. עבור המתנ"ס והעומדים בראשו, שליחותם היא להעניק לתושבים נקודת פתיחה שווה ולהעשיר את שעות הפנאי עבורם. המרכזים הנחבאים בצד האחורי של חיפה, נותנים שירות ל- 30 אלף תושבים במזרח חיפה, במחירים שאפילו לא מכסים את העלויות.
מרכז המוסיקה : נכון יש מגוון רחב מאוד של מרכזי מוסיקה בעיר… אבל למרכז בנווה יוסף קיימים יתרונות ערכיים וכלכליים ביחס לאחרים. מרכז המוסיקה הוקם על מנת להנגיש את מה שמובן מאליו לכלל האוכלוסיות ולאוכלוסיית המזרח שאינה תמיד משגת. וצריכת תרבות לא נמצאת כלל בראש מעייניהם. הגישה הכוללנית של מרכזי התרבות מדברת על רב תרבותיות והייחוד הוא בהרכבים המעורבים לדוגמת הרכב ערבי יהודי שכולל בתוכו בני נוער שנסעו יחדיו למשלחות ברחבי העולם והארץ וייצגו את מתנ"ס נווה יוסף בכבוד גדול. בית-ספר למוזיקה של המתנ"ס שם דגש על רמת ההוראה הגבוהה הנלמדת בכל אחד ממסלולי הלימוד, על תוכנית לימודים מעשית ועיונית המסייעת בפיתוח כישורים מוזיקליים, והרבה תשומת לב ויחס אישי לכל אחד ואחת מתלמידים.
המרכז החיפאי לקרמיקה ואמנות הוקם במטרה לקדם את נגישותן ומעמדן של אמנויות בכלל וקרמיקה בפרט, מתוך תפיסה חינוכית הרואה בתהליך היצירה כלי להעשרה והתפתחות אישית גם בעולמות תוכן אחרים. פעילות המרכז מתבססת על ההבנה כי תהליך חקירה של חומר והתנסות בשפה החזותית מעניקים כלים ייחודיים להבנת המציאות והשתלבות בה. בעידן דיגיטלי בו קיים שימוש גבוה בממשקים טכנולוגים המתבססים על שפה דיגיטלית מופשטת ישנה חשיבות גבוהה להיות בעל יכולת להבין ולנתח שפה חזותית. בהתאם לתפיסה זו, משמש המרכז כמעבדת התנסות מעשית ומעודד את המפגש המרתק בין חומר ורוח, מדע ואמנות. המרכז מציע לקהל הרחב מגוון חוגים וקורסים שונים (אובניים, פיסול, בניית יד, יציקה עדינה ותכשיטנות, חוגי ילדים ועוד). לרשות המשתתפים עומד מרחב עבודה מרווח המאובזר בציוד מקצועי (תנור שריפה, אוסף גלזורות בלעדי, אובניים ועוד) ומלווה באנשי צוות מוסמכים מן השורה הראשונה. כמו כן המרכז מציע פעילויות מותאמות אישית לקבוצות מקהלי יעד שונים כגון; ימי גיבוש לצוותי עובדים, פרויקטים בית ספרים, סדנאות לאוכלוסיות עם צרכים מיוחדים, סדנאות מחשבה ויצירה למנהלים, תכנית העשרה לפנסיונרים, סדנאות חגים לקהילה, ימי הולדת ועוד.
מרכז חוגים נווה יוסף. קרדיט צילום מתנס נווה יוסף
בית קפה שכונתי – "גרג בלב הקהילה" הינו מיזם חברתי – עסקי לבני נוער וצעירים משכונות מזרח חיפה שמטרתו העצמת בני נוער המועסקים בו, הקניית כלים ומיומנויות, לימוד מקצוע וכלים להתנהלות בחיים כמבוגר. בית הקפה מהווה מוקד חברתי תרבותי בקהילת נווה יוסף-מזרח חיפה. כל ההכנסות מהמיזם הינן קודש לרווחת פעילות הילדים ונוער במתנ"ס.
להקות ייצוגיות– להקת 'שילובים קוליים' הוקמה מתוך קליטת קהילות שונות בשכונות מזרח חיפה. הלהקה מייצגת את הפסיפס האנושי הייחודי הרב תרבותי הקיים בשכונות. הייחודיות של הלהקה הינו השוני ומגוון התרבויות בקהילה אשר מאחד את כולם על במה אחת ומאפשר לכל תרבות להציג את הייחודיות, הסגנון שלה לשיח, לקבוצה, למופע ,ובכלל לחזק את הקשרים הבינאישיים, שכונתיים וקהילתיים. על במה אחת עם להקה אחת לא נרגיש בהבדלים העמוקים התרבותיים ולא בקשיים היום- יומיים אשר עוטפים את השכונה. נרגיש את האותנטיות, סיפורי החיים המרגשים והביחד. הלהקה שרה במגוון שפות וסגנונות: עברית, אמהרית, ערבית, סווהלית, אנגלית ועוד.
המטרה המרכזית הינה לתת מקום ליצירה וביטוי לשלושת קבוצות האוכלוסייה בתחומי החוזק שלהן באומנויות הבמה, המוזיקה והשירה, חיבור ופלטפורמה מגשרת דרך מוזיקה. כיום הלהקה משלבת בין בני נוער צברים, עולים חדשים מברה"מ ועולים מאתיופיה ומכאן שמה. הלהקה מייצגת את האזור באירועים שונים קהילתיים, עירוניים ואף ארציים. מטרתה לספק מסגרת לבני נוער מוכשרים בתחום השירה לממש את כישרונם ולהעצימם הן מבחינה חברתית והן מבחינה אישית (מופיעים ברחבי הארץ והעולם).
תערוכת סוכות פסיפס אנושי של תושבים . צילום מתנס נווה יוסף
מרכז תיירות טיולים והעשרה– מועדון "בשביל המטייל" הוקם במטרה לתת מענה למשפחות במזרח חיפה בפן התרבותי, להכיר את הארץ והעולם, להגיע למחוזות קסומים שלא היו נחשפים בפניהם בדרך אחרת, לאסוף חוויות וידע נרחב, ליהנות מחברה נעימה, הדרכה איכותית וליצור חברים חדשים. המועדון מונה כ-500 משפחות מחיפה וסביבתה ונותן מענה איכותי וחוויתי לבילוי שעות הפנאי למבוגרים ולמשפחות. בכל חודש מתקיימים מספר טיולים, במשך השנה מתקיימים מספר נופשים בים המלח, אילת, טבריה וטיול מאורגן לחו"ל. הייחוד הוא ברמה הגבוהה של הטיולים אל מול המחירים המסובסדים.
מרכז חוגים – עשיר ומגוון לקבוצות ילדים נוער ומבוגרים, בין היתר ישנם חוגים המועברים לקהל המגזרים השונים בשפות השונות.
בנוסף-היהלום שבכתר: חגיגה של רב תרבותיות וסובלנות בפסטיבל נווה יוסף ה-12 לתיאטרון קהילתי אשר יתקיים ברחבי העיר בחוה"מ סוכות. הפסטיבל, שהינו האירוע הארצי הגדול ביותר בתחום התיאטרון הקהילתי בישראל, שואף להעניק במה לקבוצות אוכלוסייה שקולן מודר ממרכז השיח התרבותי של החברה בישראל, ולנושאים חברתיים שמקומם הראוי הוא קדמת הבמה. בפסטיבל ישתתפו השנה לצד קבוצות החובבים הרבות, גם אמנים מקצועיים שיבטאו את קולן של מגוון התרבויות היוצרות את הפסיפס של החברה בישראל. בין האמנים שישתתפו השנה בפסטיבל ניתן למצוא את לירז צ'רכי, סיסטם עאלי והרכבי המוזיקה של מתנ"ס נווה יוסף: שילובים קוליים, התזמורת הערבית יהודית, מקורוק, שיבולי יוסף, ילדי הבלוז, שילובים הצעירה והתזמורת הקלאסית.
ממתנ"ס נווה יוסף נמסר: "אנו שמחים וגאים לשים דגש בעיקר על רב התרבותיות, ליצירת איחוד בין התושבים המתגוררים בשכונות השונות, וחשיפה לתרבות פנאי מעשירה ומקדמת".